
A V I Z 

asupra 
propunerii legislative pentru completarea art.3 din Ordonanţa de urgenţă a Guvernului nr.120/2002 privind aprobarea Sistemului de susţinere şi promovare a exportului cu finanţare de la bugetul de stat
În conformitate cu dispoziţiile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre avizare, cu propunerea legislativă pentru completarea art.3 din Ordonanţa de urgenţă a Guvernului nr.120/2002 privind aprobarea Sistemului de susţinere şi promovare a exportului cu finanţare de la bugetul de stat, trimisă cu adresa nr. Plx. 723 din 26 octombrie 2015, înregistrată în cadrul Comisiei juridice, de disciplină şi imunităţi, sub nr.4c-11/1324/2015 din 27.10.2015.
Camera Deputaţilor este Cameră decizională, conform dispoziţiilor art. 75 alin. (1) şi (3) din Constituţia României, republicată, şi ale art. 92 alin. (9) din Regulamentul Camerei Deputaţilor, republicat.

Senatul a respins propunerea legislativă în şedinţa din data de 20 octombrie 2015. 
Propunerea legislativă are ca obiect de reglementare completarea art.3 din Ordonanţa de urgenţă a Guvernului nr. 120/2002 privind aprobarea Sistemului de susţinere şi promovare a exportului cu finanţare de la bugetul de stat
, astfel încât, beneficiarii Programului de promovare a exportului să fie şi operatorii economici nou înfiinţaţi, chiar dacă nu pot realiza profit în primii ani de activitate; totodată se prevede ca operatorii economici cu datorii la bugetul de stat sau care beneficiază de înlesniri să nu poată fi beneficiari ai Programului. 

Consiliul Legislativ a avizat negativ propunerea legislativă, prin avizul cu nr. 755/15.07.2015 considerând că actul normativ „ar urma să cuprindă reglementări contradictorii şi paralele" iar sistemele şi mecanismele instituite prin ordonanţă finanţează activităţi şi nu beneficiari.

Guvernul României a transmis punctul de vedere negativ cu nr. 1452/16.09.2015.

În şedinţa din data de 3 noiembrie 2015, potrivit art. 61 din Regulamentul Camerei Deputaţilor, republicat, membrii Comisiei juridice, de disciplină şi imunităţi au examinat actul normativ supus avizării, expunerea de motive, punctul de vedere al Guvernului şi au avut în vedere avizul Consiliului Legislativ. 
În urma dezbaterilor, Comisia juridică, de disciplină şi imunităţi a hotărât, în unanimitate, să acorde aviz negativ propunerii legislative, datorită încălcării dispoziţiilor art. 16 din Legea nr. 24/2000, republicată, cu modificările şi completările ulterioare, actul normativ urmând să cuprindă reglementări contradictorii şi paralele, situaţie în care nu ar putea fi aplicat în mod unitar şi corect. 
Prin obiectul său de reglementare, propunerea face parte din categoria legilor ordinare.
                        PREŞEDINTE,                               
                                                                               SECRETAR,

                  Bogdan Liviu CIUCĂ

    
                                                               Sorin Constantin STRAGEA
Consilier parlamentar,
 Alina GRIGORESCU
� Ordonanţa de urgenţă a Guvernului nr. 120/2002 instituie un sistem de susţinere şi promovare a exporturilor, cu finanţare de la bugetul de stat, prin bugetul instituţiilor enumerate în lege, pentru anumite categorii de activităţi cuprinse în: Programul de promovare a exporturilor, Programul de sprijinire a întreprinderilor Mici şi Mijlocii, Programul de creştere a competitivităţii produselor industriale precum şi Programul de creştere a competitivităţii produselor agroalimentare. Potrivit dispoziţiilor ordonanţei, mecanismele de acordare ale acestui sprijin financiar se aprobă prin hotărâre de Guvern.

